b'\n_START_ARTICLE_\nEma Umek\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskovala v Ljubljani (1939-1947) in nato \xc5\xa1tudirala zgodovino na ljubljanski Filozofski fakulteti (1947-1952), kjer je 1952 tudi diplomirala. V letih 1952\xe2\x80\x931953 je bila profesorica zgodovine na gimnaziji v Kamniku, od 1953 arhivistka v Arhivu SRS in bila v letih 1984\xe2\x88\x921988 tudi njegova direktorica. V zimskem semestru 1978/1979 je pri\xc4\x8dela predavati  arhivistiko na oddelku za zgodovino na FF v Ljubljani. Leta 1976 je postala \xc4\x8dlanica I. ekspertske grupe za dunajske arhive pri izvajanju pogodbe z Avstrijo o prenosu arhivskega gradiv v Jugoslavijo. S podro\xc4\x8dja zgodovine in arhivistike je objavila ve\xc4\x8d \xc4\x8dlankov in razprav, mdr.: Gradnja kanalov na Ljubljanici v prvi polovici 18. stol. (1956); Kuga na \xc5\xa0tajerskem 1679\xe2\x80\x931683 (1958); Trgovski promet po Savi v 18. stol. (1964); Doneski k zgodovini ov\xc4\x8dereje na Krasu in v slovenski Istri (1957); Kmetijska dru\xc5\xbeba na Kranjskem (1962); Katalog dokumentov za kme\xc4\x8dke upore (1973); Oris nastanka in razvoja arhivskih zavodov na obalnem obmo\xc4\x8dju (1975) in druge._NEWLINE_Napisala je knjigo Samostani Kostanjevica, Pleterje in Sti\xc4\x8dna (COBISS) ter bro\xc5\xa1uro Osnovi organizacije stru\xc4\x8dnog rada u arhivima SFRJ (skupaj z M. Oblak\xe2\x80\x93\xc4\x8carni, 1976). Sodelovala je \xc5\xa1e pri drugih publikacijah, npr.: Splo\xc5\xa1ni pregled fondov Dr\xc5\xbeavnega arhiva LRS (1960); Vodnik po arhivih Slovenije (1965); Sloven\xc5\xa1\xc4\x8dina v dokumentih skozi stoletja (1971); I. Cankar in delavsko gibanje (1976); Vodnik po \xc5\xbeupnijskih arhivih I-II (1975), katalog Nacionalni in socialni programi pri Slovencih (1975). Leta 1978 je postala urednica \xc4\x8dasopisa Arhivi.'